《齐天乐 茉莉》
清代·杨芳灿

琼田万朵仙云堕，名花幻成奇绝。玉骨竛竮，冰魂缥缈，不识人间炎热。

看来总别。似梦入瑶台，月华如雪。未信炎州，出尘有此好标格。

碧纱橱畔销暑，玉壶曾贮处，一样莹彻。冷艳疑销，空香欲化，频向枕函边觅。

仙姿谁匹。怕素柰青栀，比来差劣。澹到无言，满庭凉露白。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。